Document ID: 32006D0873

NÕUKOGU OTSUS,
20. november 2006,
Euroopa lepingu (millega luuakse assotsiatsioon ühelt poolt Euroopa ühenduste ja nende liikmesriikide ja teiselt poolt Rumeenia vahel) tööstustoodete vastavushindamist ja tunnustamist käsitleva protokolli (PECA) sõlmimise kohta
(2006/873/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 133 koostoimes artikli 300 lõike 2 esimese lõigu esimese lausega, lõike 3 esimese lõigu esimese lausega ja lõikega 4,
võttes arvesse komisjoni ettepanekut,
ning arvestades järgmist:
(1)
Euroopa leping, millega luuakse assotsiatsioon ühelt poolt Euroopa ühenduste ja nende liikmesriikide ja teiselt poolt Rumeenia vahel, (1) jõustus 1. veebruaril 1995.
(2)
Euroopa lepingu artiklis 75 on sätestatud, et standardimis- ja vastavushindamismenetluste valdkonnas tehtava koostööga püütakse jõuda vastastikuse tunnustamise lepingute sõlmimiseni.
(3)
Euroopa lepingu artiklis 110 on sätestatud, et assotsiatsiooninõukogu võib delegeerida oma pädevuse assotsiatsioonikomiteele.
(4)
Nõukogu ja komisjoni 19. detsembri 1994. aasta otsuse 94/907/EÜ, ESTÜ, Euratom (Euroopa lepingu sõlmimise kohta ühelt poolt Euroopa ühenduste ja nende liikmesriikide ning teiselt poolt Rumeenia vahel) (2) artiklis 2 on sätestatud ühenduse otsuste tegemise ning ühenduse seisukoha esitamise kord assotsiatsiooninõukogus ja assotsiatsioonikomitees.
(5)
Euroopa lepingu (millega luuakse assotsiatsioon ühelt poolt Euroopa ühenduste ja nende liikmesriikide ja teiselt poolt Rumeenia vahel) tööstustoodete vastavushindamist ja tunnustamist käsitlev protokoll (PECA) on 27. oktoobril 2006. Bukarestis ühenduse nimel alla kirjutatud ning tuleks heaks kiita.
(6)
Tuleks kehtestada asjakohased sisemenetlused, et tagada protokolli nõuetekohane toimimine.
(7)
Pärast konsulteerimist nõukogu määratud erikomiteega on vaja volitada komisjoni tegema protokolli teatavaid tehnilisi muudatusi ja vastu võtma selle rakendamiseks vajalikke otsuseid,
ON TEINUD JÄRGMISE OTSUSE:
Artikkel 1
Euroopa lepingu (millega luuakse assotsiatsioon ühelt poolt Euroopa ühenduste ja nende liikmesriikide ja teiselt poolt Rumeenia vahel) tööstustoodete vastavushindamist ja tunnustamist käsitlev protokoll (PECA) (edaspidi “protokoll”) ja selle deklaratsioon kiidetakse ühenduse nimel heaks.
Protokolli ja sellele lisatud deklaratsiooni tekst on lisatud käesolevale otsusele. (3)
Artikkel 2
Nõukogu eesistuja saadab ühenduse nimel protokolli (4) artiklis 17 ette nähtud protokolli jõustumist käsitleva diplomaatilise noodi.
Artikkel 3
1. Pärast nõukogu määratud erikomiteega konsulteerimist komisjon:
a)
tegeleb asutustest teavitamise, nende tunnustamise, nendest teavitamise peatamise ja lõpetamisega ning ühise eksperdirühma või ühiste eksperdirühmade nimetamisega artiklite 10 ja 11 ning artikli 14 punkti c kohaselt;
b)
peab konsultatsioone, tegeleb teabevahetuse ja kontrollinõuetega ning kontrollis osalemise taotlustega artiklite 3, 11 ja 12 ning artikli 14 punktide d ja e ning protokolli lisa III ja IV jao kohaselt;
c)
vastab vajaduse korral artikli 11 ning protokolli lisa III ja IV jao kohaselt esitatud nõuetele.
2. Pärast lõikes 1 nimetatud erikomiteega konsulteerimist otsustab komisjon ühenduse poolt assotsiatsiooninõukogus ja vajaduse korral assotsiatsioonikomitees võetava seisukoha järgmise suhtes:
a)
lisade muutmine protokolli artikli 14 punkti a kohaselt;
b)
uute lisade lisamine protokolli artikli 14 punkti b kohaselt;
c)
otsused erimeelsuste suhtes, mis käsitlevad mis tahes teavitatud asutuse kontrollitulemusi või nendest teavitamise osalist või täielikku peatamist protokolli artikli 11 teise ja kolmanda lõigu kohaselt;
d)
mis tahes meetmed, mida võetakse protokolli lisa IV jaos sätestatud kaitseklauslite kohaldamiseks;
e)
mis tahes meetmed, mis käsitlevad protokolli artikli 4 kohaselt vastastikku tunnustatud tööstustoodete kontrollimist, nende turuleviimise peatamist või turult kõrvaldamist.
3. Igal muul juhul otsustab seoses käesoleva protokolliga ühenduse poolt assotsiatsiooninõukogus või vajaduse korral assotsiatsioonikomitees võetava seisukoha nõukogu kvalifitseeritud häälteenamusega komisjoni ettepaneku põhjal.
Brüssel, 20. november 2006

Labels: 1
5
7
18
15